OBRAZLOŽITVENI MEMORANDUM

1. OZADJE PREDLOGA

Uredbi Sveta (EU) št. 39/2013 in (EU) št. 40/2013 za leto 2013 določata ribolovne možnosti za določene staleže rib in skupine staležev rib, ki se uporabljajo v vodah EU in za plovila EU v nekaterih vodah, ki niso del EU. Ribolovne možnosti iz navedenih uredb so v obdobju, v katerem veljajo, običajno večkrat popravljene.

Uredba Sveta (EU) št. 1262/2012 za leti 2013 in 2014 določa ribolovne možnosti za plovila EU za nekatere staleže globokomorskih rib.

Uredba Sveta (ES) št. 754/2009 je izključila določene skupine plovil iz ureditve ribolovnega napora za trske, določenega v poglavju III Uredbe (ES) št. 1342/2008. Če je izključeno skupino plovil treba ponovno vključiti v Uredbo (ES) št. 754/2009, je zadevno določbo uredbe treba spremeniti, prav tako pa tudi omejitve napora, določene v Prilogi IIA k zgoraj navedenima uredba o ribolovnih možnostih.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Ni relevantno.

3. PRAVNI ELEMENTI PREDLOGA

Namen predlaganih sprememb je spremeniti štiri zgoraj navedene uredbe, kot sledi:

– Ponovna vključitev skupin plovil v ureditev upravljanja ribolovnega napora za trsko. Načrt upravljanja staleža trske (Uredba Sveta (ES) št. 1342/2008) za ta stalež določa ureditev ribolovnega napora, ki temelji na rednih podatkih, ki jih morajo države članice predložiti Komisiji ter Znanstvenemu, tehničnemu in gospodarskemu odboru za ribištvo (STECF). Na podlagi mnenja STECF glede podatkov držav članic lahko Komisija nato predlaga izključitev nekaterih skupin plovil iz ureditve ribolovnega napora, določenega v načrtu upravljanja staleža trske. Osnovni pogoj za tako izključitev je, da zadevna plovila ne ulovijo več kot 1,5 % trske. Države članice morajo letno poročati o izključenih plovilih, da lahko Komisija (na podlagi mnenja STECF) zagotovi, da je omejitev ulova trske (1,5 %) upoštevana. V nasprotnem primeru je v načrtu upravljanja staleža trske predvideno, da Svet zadevna plovila ponovno vključi v ureditev ribolovnega napora. Glede navedenega ter ob upoštevanju postopkov iz načrta za stalež trske in njegovih izvedbenih pravil predlagane spremembe določajo ponovno vključitev ene skupine francoskih plovil in ene skupine španskih plovil, ki sta bili do zdaj izključeni iz ureditve ribolovnega napora za trsko, in sicer s spremembo uredb (ES) št. 754/2009, (EU) št. 39/2013 in 40/2013.

– V tem predlogu sta popravljeni dve napaki. Prva se nanaša na navedbo celotnega dovoljenega ulova morskega menka v norveških vodah na območju ICES IV v Uredbi (EU) št. 40/2013, ki bi jo bilo treba spremeniti v začetku leta 2013 v skladu z rezultati posvetovanj med EU in Norveško. Druga se nanaša na norveški delež kvote za sinji mol, ki se lahko ulovi v vodah EU. Popraviti je treba napako pri izračunu podatka, ki je bil dodan kot prva sprememba ribolovnih možnosti za leto 2013, določenih v Uredbi (EU) št. 40/2013.

– Leta 2010 je Komisija za ribištvo zahodnega in srednjega Pacifika (WCPFC) prepovedala usmerjen ribolov južnopacifiškega belega tuna na območju konvencije WCPFC, južno od 20° J. Čeprav nobena plovila EU niso lovila tega staleža niti pred letom 2010 niti potem, je primerno dokončati regulativni okvir, ki se uporablja za plovila EU, navedena v registru WCPFC, kot je določeno v Uredbi (EU) št. 40/2013.

– Na svojem letnem zasedanju leta 2013 je Komisija za tune v Indijskem oceanu (IOTC) sprejela resolucijo za zaščito dolgoplavutega morskega psa, ki se uporablja za ribiška plovila iz registra IOTC pooblaščenih plovil ali za plovila, ki imajo dovoljenje za ribolov tunov ali tunu podobnih vrst in jih upravlja IOTC v ribištvu na odprtem morju. Ukrep določa tudi manj strogo ureditev glede ribolovnih možnosti za mali ribolov, tj. plovila, ki opravljajo ribolovne dejavnosti le v svojih izključnih ekonomskih conah (IEC). Ta ukrep IOTC je treba dodati obstoječim ukrepom glede morske lisice vseh vrst iz družine Alopiidae, ki so določeni v Uredbi (EU) št. 40/2013. Poleg tega se mora popraviti napaka iz točke 2 Priloge VI za plovila EU, ki imajo dovoljenje za ribolov mečaric in belega tuna na območju konvencije IOTC.

– Komisija je Mednarodni svet za raziskovanje morja (ICES) zaprosila za mnenje, ali je primerno popraviti seznam globokomorskih morskih psov iz Uredbe Sveta (EU) št. 1262/2012 o določitvi ribolovnih možnosti za plovila EU za nekatere staleže globokomorskih rib za leti 2013 in 2014. ICES je junija 2013 podal mnenje, da je na voljo dovolj znanstvenih dokazov za izključitev črnouste morske mačke (Galeus melastomus) z navedenega seznama in vključitev vseh vrst iz rodu Centrophorus spp.

2013/0337 (NLE)

Predlog

UREDBA SVETA

o spremembi uredb (ES) št. 754/2009, (EU) št. 1262/2012, (EU) št. 39/2013 in (EU) št. 40/2013 v zvezi z nekaterimi ribolovnimi možnostmi

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1) Uredba Sveta (ES) št. 2371/2002[1] zahteva, da se ukrepi za dostop do voda in virov ter za trajnostno izvajanje ribolovnih dejavnosti uvedejo ob upoštevanju razpoložljivih znanstvenih, tehničnih in gospodarskih mnenj, zlasti poročil, ki jih pripravi Znanstveni, tehnični in gospodarski odbor za ribištvo (STECF), ter prejetih mnenj regionalnih svetovalnih svetov.

(2) Svet je z Uredbo Sveta (ES) št. 754/2009[2] izključil nekatere skupine plovil iz ureditve ribolovnega napora, določenega v poglavju III Uredbe Sveta (ES) št. 1342/2008[3]. Dovoljeni ribolovni napor za plovila, za katera velja navedena ureditev, je trenutno določen v Prilogi IIA k Uredbi Sveta (EU) št. 39/2013[4] in v Prilogi IIA k Uredbi Sveta (EU) št. 40/2013.[5]

(3) Skupina plovil, ki plujejo pod zastavo Španije in lovijo v vodah zahodno od Škotske, je zdaj izključena iz uporabe ureditve ribolovnega napora, določenega v Uredbi (ES) št. 1342/2008. Na podlagi informacij, ki jih je v letu 2013 predložila Španija, STECF ni mogel oceniti, ali so bili pogoji iz Uredbe (ES) št. 1342/2008 izpolnjeni tudi v obdobju upravljanja 2012. Zato je primerno, da se ta skupina španskih plovil ponovno vključi v navedeno ureditev ribolovnega napora. Uredbo (ES) št. 754/2009 in Prilogo IIA k Uredbi (EU) št. 39/2013 bi bilo zato treba ustrezno spremeniti.

(4) Skupina plovil, ki plujejo pod zastavo Francije in lovijo v Severnem morju, je trenutno izključena iz uporabe ureditve ribolovnega napora, določenega v Uredbi (ES) št. 1342/2008. Na podlagi informacij, ki jih je predložila Francija v letu 2013, je STECF ocenil, da je ulov navedenih plovil presegel določeni prag. Zato je primerno, da se navedena skupina francoskih plovil ponovno vključi v navedeno ureditev ribolovnega napora. Uredbo (ES) št. 754/2009 in Prilogo IIA k Uredbi (EU) št. 40/2013 bi bilo zato treba ustrezno spremeniti.

(5) Uredba Sveta (EU) št. 1262/2012[6] določa omejitve ulova za leti 2013 in 2014 za seznam globokomorskih morskih psov. Komisija je Mednarodni svet za raziskovanje morja (ICES) zaprosila za nasvet, ali je navedeni seznam treba popraviti. ICES je sklenil, da je na voljo dovolj znanstvenih dokazov za izključitev črnouste morske mačke (Galeus melastomus) s seznama globokomorskih morskih psov in vključitev vseh vrst iz rodu Centrophorus (Centrophorus spp.) na navedeni seznam. Uredbo (EU) št. 1262/2012 bi zato bilo treba ustrezno spremeniti.

(6) Komisija za tune v Indijskem oceanu (IOTC) je na svojem letnem zasedanju leta 2013 sprejela resolucijo za zaščito dolgoplavutega morskega psa, ki se uporablja za ribiška plovila iz registra IOTC pooblaščenih plovil, in kot začasni pilotski ukrep prepovedala obdržati na krovu, pretovarjati, iztovarjati ali skladiščiti katerikoli del ali celotni trup dolgoplavutega morskega psa. Resolucija določa izjemo za mali ribolov, in sicer za ribiška plovila, ki opravljajo ribolovne dejavnosti v izključni ekonomski coni (IEC) države članice, pod katere zastavo plujejo. Člen 23 Uredbe (ES) št. 40/2013 bi bilo treba ustrezno spremeniti.

(7) Komisija za ribištvo zahodnega in srednjega Pacifika (WCPFC) je na svojem letnem zasedanju leta 2010 sprejela priporočilo o omejitvi števila plovil, ki aktivno lovijo južnopacifiškega belega tuna na območju konvencije, južno od 20° J. Zato je treba zagotoviti, da plovila EU še naprej opravljajo ribolovne dejavnosti, a ne lovijo navedene vrste na območju konvencije WCPFC, južno od 20° J. V člen 29 Uredbe (EU) bi bilo zato treba dodati nov odstavek.

(8) Ribolovne možnosti za plovila EU v norveških vodah in za norveška plovila v vodah EU se določijo vsako leto glede na posvetovanja o ribolovnih pravicah, ki potekajo v skladu z dvostranskimi sporazumi na področju ribištva z Norveško[7]. Do zaključka navedenih posvetovanj o ureditvi za leto 2013 določa Uredba (EU) št. 40/2013 začasne ribolovne možnosti za zadevne staleže rib. Posvetovanja z Norveško so bila zaključena 18. januarja 2013, z Uredbo Sveta (EU) št. 297/2013[8] pa so bile spremenjene zadevne določbe Uredbe (EU) št. 40/2013. Vendar pa je bil stalež morskega menka v norveških vodah območja IV pomotoma izključen iz Uredbe (EU) št. 297/2013. Poleg tega količina sinjega mola, ki ga Norveška lahko ulovi v vodah EU na območjih II, IVa, V in VI severno od 56° 30′ S in območju VII zahodno od 12° Z, ni v skladu s potrjenim zapisnikom posvetovanja z navedeno državo. Zato bi bilo treba ustrezno spremeniti Prilogo IA k Uredbi (EU) št. 40/2013.

(9) Ugotovljena je bila napaka v številu ladij in zmogljivosti, dodeljenih EU, ki imajo dovoljenje za ribolov mečarice in belega tuna na območju konvencije IOTC. Prilogo I k Uredbi (EU) št. 40/2013 bi bilo treba ustrezno spremeniti.

(10) Določbe te uredbe glede omejitev ribolovnega napora bi se morale uporabljati od 1. februarja 2013. Določbe glede omejitev ulova in dodelitev bi se morale uporabljati od 1. januarja 2013, razen novih določb glede WCPFC in IOTC, ki bi se morale uporabljati od datuma začetka veljavnosti te uredbe. Taka retroaktivna uporaba ne bo vplivala na načelo pravne varnosti, saj zadevne ribolovne možnosti še niso bile izkoriščene. Ker spremembe ureditve ribolovnega napora neposredno vplivajo na gospodarske dejavnosti zadevnih ladjevij, bi morala ta uredba začeti veljati takoj ob objavi –

SPREJEL NASLEDNJO UREDBO:

Člen 1 Spremembe Uredbe (ES) št. 754/2009

V členu 1 Uredbe (ES) št. 754/2009 se črtata točki (b) in (j).

Člen 2 Spremembe Uredbe (EU) št. 1262/2012

Priloga k Uredbi Sveta (EU) št. 1262/2012 se spremeni v skladu z besedilom iz Priloge I k tej uredbi.

Člen 3 Spremembe Uredbe (EU) št. 39/2013

Priloga IIA k Uredbi (EU) št. 39/2013 se spremeni v skladu z besedilom iz Priloge II k tej uredbi.

Člen 4 Spremembe Uredbe (EU) št. 40/2013

Uredba Sveta (EU) št. 40/2013 se spremeni:

(1) Člen 23 se nadomesti z naslednjim besedilom:

„Člen 23 Morski psi

1. Obdržanje na krovu, pretovarjanje ali iztovarjanje katerega koli dela ali celotnega trupa morskih lisic vseh vrst iz družine Alopiidae pri kateri koli vrsti ribolova je prepovedano.

2. Obdržanje na krovu, pretovarjanje ali iztovarjanje katerega koli dela ali celotnega trupa dolgoplavutega morskega psa (Carcharhinus longimanus) pri kateri koli vrsti ribolova je prepovedano, razen za plovila, krajša od 24 metrov skupne dolžine, ki opravljajo izključno ribolovne dejavnosti v izključni ekonomski coni države članice, pod katere zastavo plujejo, in pod pogojem, da je njihov ulov namenjen izključno za lokalno uporabo.

3. Vrste iz odstavkov 1 in 2 se ob nenamernem ulovu ne poškodujejo. Osebki se takoj izpustijo.“

(2) Člen 29 se nadomesti z naslednjim besedilom:

„Člen 29 Pogoji za veleokega tuna, rumenoplavutega tuna, črtastega tuna in južnopacifiškega belega tuna

1. Države članice zagotovijo, da se število ribolovnih dni, dodeljenih plovilom z zaporno plavarico, ki lovijo veleokega tuna (Thunnus obesus), rumenoplavutega tuna (Thunnus albacares) in črtastega tuna (Katsuwonus pelamis) na delu območja konvencije WCPFC na odprtem morju, ki leži med 20º S in 20º J, ne poveča.

2. Plovila EU ne lovijo južnopacifiškega belega tuna (Thunnus alalunga) na območju konvencije WCPFC, južno od 20° J.“

(3) Priloga IA se spremeni v skladu z besedilom iz Priloge III k tej uredbi.

(4) Priloga IIA se spremeni v skladu z besedilom iz Priloge IV k tej uredbi.

(5) Priloga VI se spremeni v skladu z besedilom iz Priloge V k tej uredbi.“

Člen 5 Začetek veljavnosti

Ta uredba začne veljati dan po objavi v Uradnem listu Evropske unije.

Vendar pa se člen 4(3) in (5) uporablja od 1. januarja 2013, člena 1 in 3 ter člen 4(4) pa od 1. februarja 2013.

Ta uredba je zavezujoča v celoti in se neposredno uporablja v vseh državah članicah.

V Bruslju,

Za Svet

Predsednik

PRILOGA I

V delu 1 Priloge k Uredbi (EU) št. 1262/2012 se točka 2 nadomesti z naslednjim:

„2. V tej uredbi izraz „globokomorski morski psi“ pomeni naslednji seznam vrst:

Splošno ime || Koda Alpha-3 || Znanstveno ime

Globokomorska morska mačka iz rodu Apristurus || API || Apristurus spp.

Ovratničarski šesteroškrgar || HXC || Chlamydoselachus anguineus

Globokomorski trnež || CWO || Centrophorus spp.

Portugalski morski pes || CYO || Centroscymnus coelolepis

Morski pes vrste Centroscymnus crepidater || CYP || Centroscymnus crepidater

Črna morska mačka || CFB || Centroscyllium fabricii

Kljunati morski pes || DCA || Deania calcea

Temni morski pes || SCK || Dalatias licha

Veliki svetilec || ETR || Etmopterus princeps

Črni svetilec || ETX || Etmopterus spinax

Morska mačka vrste Galeus murinus || GAM || Galeus murinus

Morski pes šesteroškrgar || SBL || Hexanchus griseus

Morski pes vrste Oxynotus paradoxus || OXN || Oxynotus paradoxus

Morski pes vrste Scymnodon ringens || SYR || Scymnodon ringens

Grenlandski morski pes || GSK || Somniosus microcephalus“

PRILOGA II

V Prilogi IIA k Uredbi (EU) št. 39/2013 se stolpec za Španijo (ES) v tabeli (d) v dodatku 1 nadomesti z naslednjim:

„Regulirano orodje || ES

TR1 || 249 152

TR2 || 0

TR3 || 0

BT1 || 0

BT2 || 0

GN || 13 836

GT || 0

LL || 1 402 142“

PRILOGA III

Priloga IA k Uredbi (EU) št. 40/2013 se spremeni:

(a) Vnos za morskega menka v norveških vodah območja IV se nadomesti z naslednjim:

„Vrsta: || morski menek Brosme brosme || Območje: || norveške vode območja IV (USK/04-N.)

Belgija || 0 || || Analitski TAC. Člen 3 Uredbe (ES) št. 847/96 se ne uporablja. Člen 4 Uredbe (ES) št. 847/96 se ne uporablja.

Danska || 165 ||

Nemčija || 1 ||

Francija || 0 ||

Nizozemska || 0 ||

Združeno kraljestvo || 4 ||

Unija || 170 ||

|| ||

TAC || Ni relevantno.“ ||

(b) Vnos za sinjega mola v vodah EU območij II, IVa, V, VI severno od 56° 30' S in na območju VII zahodno od 12° Z se nadomesti z naslednjim:

„Vrsta: || sinji mol Micromesistius poutassou || Območje: || vode EU območij II, IVa, V, VI severno od 56° 30′ S in območje VII zahodno od 12° Z (WHB/24A567)

Norveška || 99 408 || (1) (2) || Analitski TAC. ||

|| || || ||

TAC || 643 000 || || ||

(1) Se všteje v norveško kvoto omejitve ulova, določeno v sporazumu obalnih držav. (2) Posebni pogoj: ulov na območju IV ne presega 24 852 ton, tj. 25 % dovoljene kvote za dostop za Norveško.“ ||

PRILOGA IV

V Prilogi IIA k Uredbi (EU) št. 40/2013 se stolpec za Francijo (FR) v dodatku 1 nadomesti z naslednjim:

„Regulirano orodje || FR

TR1 || 1 505 354

TR2 || 6 496 811

TR3 || 101 316

BT1 || 0

BT2 || 1 202 818

GN || 342 579

GT || 4 338 315

LL || 125 141“

PRILOGA V

V Prilogi VI k Uredbi (ES) št. 40/2013 se točka 2 nadomesti z naslednjim:

„2. Najvišje število plovil EU, ki se jim dovoli ribolov mečarice in belega tuna na območju konvencije IOTC:

Država članica || Najvišje število plovil || Zmogljivost (bruto tonaža)

Španija || 27 || 11 590

Francija || 41 || 5 382

Portugalska || 15 || 6 925

Združeno kraljestvo || 4 || 1 400

Unija || 87 || 25 297“

[1] Uredba Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike (UL L 358, 31.12.2002, str. 59).

[2] Uredba Sveta (ES) št. 754/2009 z dne 27. julija 2009 o izključitvi določenih skupin plovil iz ureditve ribolovnega napora, določenega v poglavju III Uredbe (ES) št. 1342/2008 (UL L 214, 19.8.2009, str. 16).

[3] Uredba Sveta (ES) št. 1342/2008 z dne 18. decembra 2008 o določitvi dolgoročnega načrta za staleže trske in ribištvo, ki izkorišča te staleže, ter razveljavitvi Uredbe (ES) št. 423/2004 (UL L 348, 24.12.2008, str. 20).

[4] Uredba Sveta (EU) št. 39/2013 z dne 21. januarja 2013 o določitvi ribolovnih možnosti, ki so plovilom EU na voljo v letu 2013 za nekatere staleže rib in skupine staležev rib, za katere ne veljajo mednarodna pogajanja ali sporazumi (UL L 23, 25.1.2013, str. 1).

[5] Uredba Sveta (EU) št. 40/2013 z dne 21. januarja 2013 o določitvi ribolovnih možnosti, ki so na voljo v vodah EU in ki so plovilom EU na voljo v nekaterih vodah zunaj EU, za nekatere staleže rib in skupine staležev rib, za katere veljajo mednarodna pogajanja ali sporazumi, za leto 2013 (UL L 23, 25.1.2013, str. 54).

[6]

[7] Sporazum o partnerstvu v ribiškem sektorju med Evropsko gospodarsko skupnostjo in Kraljevino Norveško (UL L 226, 29.8.1980, str. 48).

[8] Uredba Sveta (EU) št. 297/2013 z dne 27. marca 2013 o spremembi uredb (EU) št. 44/2012, (EU) št. 39/2013 in (EU) št. 40/2013 v zvezi z nekaterimi ribolovnimi možnostmi (UL L 90, 28.3.2013, str. 10).